[{"text_idx": "#000000", "text": "alert(\"Copied the text: \" + copyText.value);"}, {"text_idx": "#000007", "text": "Syniadau da ar gyfer gwneud penderfyniadau mewn argyfwng"}, {"text_idx": "#000009", "text": "Fel rhan o gyfres fechan CGGC o weminarau ar yr argyfwng costau byw, gwnaethon ni wahodd Bev Garside o The Female Alchemist i siarad a\u0302\u2019r sector am sut i lywio risgiau ac ansicrwydd a gwneud penderfyniadau mewn argyfwng."}, {"text_idx": "#000010", "text": "Mae mudiadau gwirfoddol ar hyd a lled Cymru yng nghanol yr argyfwng costau byw presennol, yn brwydro i barhau i wasanaethu eu cymunedau a chynnal eu mudiadau. Mae gwydnwch y sector gwirfoddol ar brawf unwaith eto, wrth i fudiadau wynebu\u2019r her ddwbl o alw uwch a chostau uwch."}, {"text_idx": "#000011", "text": "Mae CGGC yn diffinio \u2018gwydnwch\u2019 fel a ganlyn:"}, {"text_idx": "#000012", "text": "\u2018Gallu mudiad i gynllunio ar gyfer, ymateb i, ac addasu i newid, gan ei alluogi i oroesi a ffynnu, nawr ac yn y dyfodol.\u2019"}, {"text_idx": "#000013", "text": "Mae arweinyddiaeth, rheoli risg a gwneud penderfyniadau strategol i gyd yn agweddau allweddol o adeiladu gwydnwch, ond yng nghanol argyfwng, gyda llawer o alwadau cystadleuol, gall fod yn anodd gwybod sut i wynebu\u2019r sefyllfa. Beth gall ymddiriedolwyr a rheolwyr ei wneud felly i sicrhau eu bod yn gwneud penderfyniadau da o dan y pwysau hwn?"}, {"text_idx": "#000014", "text": "Yn o\u0302l Bev, y cam cyntaf yw cydnabod effaith straen ar eich proses benderfynu. Mae wynebu argyfwng yn creu straen, sy\u2019n gwneud i ni deimlo\u2019n anesmwyth. Wedyn, drwy deimlo o dan bwysau i osgoi\u2019r anesmwythder hwnnw, gallwn ni wneud penderfyniadau ymatebol na all, o bosibl, fod y datrysiad gorau."}, {"text_idx": "#000015", "text": "Yn hytrach, mae angen i ni gymryd cam yn o\u0302l, asesu\u2019r sefyllfa a chynllunio ymateb a fydd yn ein harwain at wneud penderfyniadau gwell yn yr hirdymor. Gall fod yn anodd cymryd cam yn o\u0302l yng nghanol argyfwng, ond drwy asesu\u2019r blaenoriaethau ac ymdrin a\u0302 phroblemau mewn modd strwythuredig, byddwch chi, yn y pen draw, yn arbed amser ac adnoddau, ac yn gallu bod yn ffyddiog eich bod wedi gwneud y penderfyniadau iawn."}, {"text_idx": "#000016", "text": "Cyngor Bev oedd canolbwyntio eich amser a\u2019ch egni ar y problemau hynny sydd o fewn eich rheolaeth (ac nid y pethau nad ydynt wedi digwydd eto). Rhannodd Bev y model Cylch Dylanwad isod, sy\u2019n dangos sut gallwch chi gategoreiddio problemau ar sail eich gallu i ddylanwadu arnyn nhw."}, {"text_idx": "#000018", "text": "Drwy ganolbwyntio ar y problemau yn y cylch cyntaf, y rhai y gallwch ac y dylech ddylanwadu arnyn nhw, gallwch chi gymryd rheolaidd drachefn a dechrau gwneud gwahaniaeth. Gallwch wedyn symud ymlaen i\u2019r problemau mwy dyrys, lle bydd angen mwy o wybodaeth arnoch cyn gwneud eich penderfyniadau (a pheidio a\u0302 gwastraffu amser ar y pethau na allwch chi ddylanwadu arnynt neu\u2019r pethau na fydd yn digwydd o bosibl). Mae\u2019r adnodd syml hwn yn helpu i ffocysu penderfyniadau, a gall fod o fudd i holl aelodau\u2019r ti\u0302m fel modd o flaenoriaethu tasgau."}, {"text_idx": "#000019", "text": "Gwnaeth Bev ein hatgoffa hefyd o bwysigrwydd asesu risg, a sut gall hyn fynd o\u2019i le mewn sefyllfa argyfwng. Gall y problemau y mae pobl yn gweiddi amdanynt dynnu eich sylw yn hawdd, pan nad y rhain, o bosibl, yw\u2019r rhai a allai effeithio fwyaf ar eich mudiad. Gallwch chi roi sylw i hyn drwy greu cofrestr risg sefyllfaol, gan ddefnyddio\u2019r dull sgorio Coch, Oren a Gwyrdd arferol i nodi\u2019r problemau sydd angen eich sylw."}, {"text_idx": "#000020", "text": "I wneud eich asesiad risg, mae angen i chi ddilyn y camau canlynol \u2013"}, {"text_idx": "#000021", "text": "Ysgrifennwch restr o\u2019r risgiau sy\u2019n wynebu eich mudiad\nRhowch sgo\u0302r i bob risg sy\u2019n nodi pa mor debygol yw hi o ddigwydd (1 = isel, 5 = uchel)\nRhowch sgo\u0302r i bob risg sy\u2019n cynrychioli graddfa\u2019r effaith pe bai\u2019r digwyddiad yn digwydd (1 = isel, 5 = uchel)\nLluoswch y rhifau o bwyntiau 2 a 3 i roi sgo\u0302r risg gyffredinol y byddwch chi\u2019n ei chategoreiddio fel Coch \u2013 Uchel, Oren \u2013 Canolig, Gwyrdd \u2013 Isel\nNodwch y pethau y gallwch chi eu gwneud i liniaru (leihau) y risg. Cofiwch feddwl am bethau y gallwch chi eu gwneud i leihau\u2019r tebygolrwydd a\u2019r effaith\nPenderfynwch pwy fydd yn gyfrifol am wneud y gwaith sydd angen ei wneud i liniaru\u2019r risg\nCytunwch ar amserlen i adolygu\u2019r risg"}, {"text_idx": "#000022", "text": "Dangosir enghraifft o ran o gofrestr risg isod:"}, {"text_idx": "#000023", "text": "Trwy ddilyn y broses asesu risg hon, byddwch chi\u2019n gweld y problemau sy\u2019n cyflwyno\u2019r bygythiad mwyaf i\u2019ch mudiad, sef y rhai sydd angen eich sylw. Mae\u2019r broses hon yn sicrhau eich bod yn gwbl ymwybodol o sefyllfa eich mudiad, eich bod yn canolbwyntio eich amser a\u2019ch adnoddau ar y pethau sydd o bwys a\u2019ch bod chi mor barod a\u0302 phosibl."}, {"text_idx": "#000024", "text": "Gwnaeth Bev annog pobl i gydnabod y bydd ansicrwydd yn rhan o\u2019n proses benderfynu am beth amser \u2013 felly mae angen i ni gynefino a\u0302 hynny. Mae angen i arweinwyr fod yn barod i wneud penderfyniadau interim ar y wybodaeth sydd wrth law ac yna eu hadolygu wrth i\u2019r sefyllfa ddatblygu."}, {"text_idx": "#000025", "text": "Bydd gwneud penderfyniadau amserol yn bwysig, ac mae hynny\u2019n cynnwys cydnabod y gall peidio a\u0302 gwneud unrhyw beth yn ei hun fod yn risg i fudiad. Fodd bynnag, nid yw hynny\u2019n golygu bod angen rhuthro penderfyniadau, weithiau mae angen gwerthuso ac aros. Rhybuddiodd Bev bobl rhag cael eu rhoi dan bwysau i ymateb i amserlenni pobl eraill, oni bai bod angen i gydymffurfio."}, {"text_idx": "#000026", "text": "Hyd yn oed mewn argyfwng, mae\u2019n rhaid i ni roi amser i\u2019n hunain i feddwl, asesu, blaenoriaethu a chynllunio."}]